## Les Arts reprén la seua activitat al públic este cap de setmana amb una Jornada de Portes Obertes

*** El públic podrà recórrer de manera gratuïta els espais de l’edifici des de les 11:00 fins a les 19:00 hores del diumenge, 15 de setembre
* Les entrades per als tallers didàctics, els recitals del Centre de Perfeccionament i el concert de l’Orquestra de la Comunitat Valenciana estan exhaurides**

El Palau de les Arts reprén la seua activitat al públic el diumenge, 15 de setembre, amb la seua tradicional Jornada de Portes Obertes que inclou una àmplia proposta d’activitats, des de tallers educatius a recitals lírics, un concert simfònic i visites gratuïtes per les diferents sales i espais de l’edifici.

Les Arts romandrà obert des de les 11:00 fins a les 18:00 hores, quan accediran els últims grups de visitants per a recórrer lliurement els diferents espais, com la Sala Principal, l’Auditori o l’Espai Los Toros fins a les 19:00 hores.

En la seua visita, el públic podrà conéixer mitjançant projeccions audiovisuals les diferents propostes que acullen les diferents sales de Les Arts, així com els principals protagonistes de la temporada 2024-2025.

Després de l’èxit de l’any passat, Les Arts oferirà també en esta edició activitats especialment pensades perquè el públic familiar i els espectadors més jóvens puguen viure la seua pròpia experiència en el teatre.

D’una banda, tant el vestíbul de la Sala Principal com l’escenari de l’Aula Magistral comptarà amb sengles pianos a la disposició de tot aquell que vullga viure el seu moment artístic en l’edifici de Calatrava, mentres que l’Espai Los Toros, situat en la dotzena planta, acollirà dos tallers didàctics.

Personal de l’equip tècnic de Les Arts i del departament d’educació impartiran sengles sessions de VestuArts (11:00 i 16:00 hores) i de CaracterizaT (12:30 i 17:30 hores), en les quals els més xicotets, i també els adults que els acompanyen, podran conéixer el procés de creació dels personatges d’una òpera mitjançant el vestuari i tots els elements possibles de caracterització.

Les Arts informa, a més, que hi haurà servici de restauració en diferents punts de l’itinerari, amb punt de venda de gelats en el Vestíbul Principal Nord, d’orxata a la Terrassa de les Palmeres Sud, vermuteria en el vestíbul de l’Aula Magistral i barra de restauració en el Vestíbul Principal Sud.

**Programa musical**

La programació musical de la Jornada de Portes Obertes arrancarà en el Teatre Martín i Soler, que allotjarà dos sessions (a les 12:00 i a les 17:00 hores) d’un recital amb el qual la nova promoció de cantants i pianistes del Centre de Perfeccionament es presentarà davant el públic valencià, amb un repertori integrat per peces d’òpera i cançons líriques.

Per la seua part, l’Orquestra de la Comunitat Valenciana i el seu director titular seran els encarregats de clausurar la jornada amb un concert simfònic en l’Auditori, amb el qual culminaran la seua gira d’este mes per diferents municipis de la Comunitat Valenciana.

Per al seu primer concert de la temporada en Les Arts, el mestre estatunidenc proposa un atractiu programa, amb tres obres amb les quals disfrutar de l’excel·lent so de l’OCV: l’*Obertura Leonore Núm*. 3, de Beethoven, la *Tercera Simfonia* de Brahms i *Capriccio espagnol*, de Rimski-Kórsakov.

**Entrades exhaurides**

Les Arts informa els interessats que les entrades per als tallers didàctics, els recitals del Centre de Perfeccionament i el concert de l’OCV estan exhaurides.

Fecha: 09/09/2024